mteb/MultiEupSlovakGenderClassification huggingface dataset:
Vážený pán predsedajúci, signály z klimatickej konferencie hovoria úplne jasnou rečou. Trikrát viac zelených obnoviteľných zdrojov energie, dvakrát viac energetickej efektívnosti do roku 2030. Štáty naprieč celým svetom sa na tom jednoznačne zhodli. Konečne počujeme aj o tom, ako sa potrebujeme zbaviť fosílnych palív. A to napriek naozaj veľkému odporu krajín OPEC-u, krajín, ktoré vyvážajú ropu a zemný plyn, ktoré zarábajú na ničení klímy. Trvalo to veľmi dlho, ale je to tam. Teraz nastal čas konať. Nastal čas využiť túto príležitosť pre Európu aj pre rozvojové krajiny dokázať rozvinúť zelené energie, priniesť nové pracovné miesta, a to nielen preto, aby sme pomohli klíme, ale aj preto, aby sme pomohli našej vlastnej bezpečnosti, aby sme sa zbavili závislosti od dovozu fosílnych palív, aby sme sa zbavili vysokých cien energií, ktoré spôsobila táto závislosť, aby sme dali príležitosť rozvoju malých a stredných podnikov inovatívnych firiem, aby sme vrátili energiu naspäť ľuďom. Tento COP bol výnimočný aj tým, že Európska únia dokázala veľmi silne držať spolu a že Európska únia bola vo väčšine, že sme stáli spolu s väčšinou ostatných krajín na strane budúcnosti života, na strane budúcnosti našej planéty. Väčšina krajín chce klímu chrániť. Teraz už len treba konať.
Vážený pán predsedajúci, Rusko pácha na Ukrajine terorizmus a ekocídu. Zničenie priehrady Nova Kachovka uvoľnilo masu vody, ktorá brala majetky, životy, pohlcovala znečisťujúce látky a odvádzala ich do Čierneho mora, znehodnocovala poľnohospodársku pôdu a ničila chránené územia. Biodiverzita a životné prostredie celej oblasti je tak zásadne ohrozené. Táto katastrofa, ekocída a tisícky ďalších zločinov proti prírode by sa nestali, nebyť ruskej invázie a okupácie ukrajinského územia. Pevne verím, že sa dočkáme dňa, kedy sa za tieto činy proti ľuďom a prírode bude Putinov režim spravodlivo zodpovedať. Na nápravu environmentálnych škôd musíme zabezpečiť silný akčný plán a podporu zo strany Európskej únie. Obnova Ukrajiny bez obnovy jej úžasných ekosystémov a životného prostredia nebude možná.
V súlade s článkom 136 ods. 5 rokovacieho poriadku mi bol doručený jeden návrh uznesenia*. Rozprava sa skončila. Hlasovanie sa uskutoční vo štvrtok 8. 2. 2024. __________ * Pozri zápisnicu.
Za takéto návrhy podľa mňa môžeme Komisiu pochváliť. Osobitne preto, že až 40 % cezhraničných priestupkov zostáva dnes beztrestných. Každý občan Európskej únie a aj ten v Lisabone, v Talline aj v Kodani či v slovenskom Svidníku by mal mať istotu, že v jeho meste nejazdí vodič, ktorému bolo zakázané šoférovať napríklad v Amsterdame, v Ríme alebo vo Varšave za to, že jazdil pod vplyvom alkoholu napríklad dvakrát vyššou rýchlosťou, než tam bola povolená. Tento návrh zvýši bezpečnosť cestnej premávky v celej Európskej únii, zníži materiálne škody a zachráni zdravie a ľudské životy. To všetko pri veľmi nízkych nákladoch. Také projekty vídame dosť zriedka. Pretože vychádza takto efektívne, tento návrh určite podporím.
Pán predsedajúci, keď dnes hovoríme jobs, jobs, jobs musíme si uvedomiť, kto tvorí tieto pracovné miesta. Osemdesiat percent nových pracovných miest tvoria malí podnikatelia, preto podpora ekonomickej obnovy, podpora pracovných miest znamená podporu malých podnikateľov. Dnes sa malí podnikatelia nachádzajú vo veľmi zložitej situácii a viac než polovica z nich čelí existenčných ťažkostiam. Prístup k financiám je pre nich kľúčový a osobitne je ťažká najmä situácia v gastro sektore a v celom reťazci ich dodávateľov. Tieto firmy potrebujú okamžité riešenie založené na finančnej pomoci, či minimálne odpustením odvodových povinností. Nedovoľme preto, aby táto významná časť aj nášho kultúrneho dedičstva zmizla a nahradili ju uniformné nadnárodné prevádzky a fast foody. Pre budúcnosť malého podnikania je dôležitý prístup k financiám, znižovanie administratívnej náročnosti a dokončenie spoločného trhu. Takisto nesmieme zabúdať na malé firmy pri rozdeľovaní európskych zdrojov pri digitálnej a zelenej transformácii. Podpora malého podnikania sa musí stať denno-dennou súčasťou našej práce.
Vážená pani predsedajúca, pomaly každý z nás pozná človeka, ktorý trpí na chorobu, ktorá nám všetkým v posledných mesiacoch radikálne zmenila životy. Chcem vás preto ubezpečiť aj z tohto miesta, že je našim úprimným záujmom pomáhať všade tam, kde vieme.  Som rád, že vidím a stretávam každý deň príklady statočnosti, pomoci a odolnosti. Medzi zdravotníckym personálom, pracovníkmi v zásobovaní, obchodoch, na úradoch. Naozaj ďakujem za vašu prácu.  Práve v kríze, akou je táto, je dôležité, aby sme spájali sily a hľadali riešenie, ktoré nám pomôže a nerozloží a nezničí nás ako spoločnosť ešte viac.  Preto počas pandémie potrebujeme zodpovedných politikov, ktorí budú hľadieť za horizont najbližších hodín. Som preto znepokojený, s akou ľahkovážnosťou sa hovorí o zatváraní hraníc. Schengen a hranica je nielen “cesta na dovolenku”, je to aj slobodný a voľný priestor vzájomného obchodu a spoločnej prosperity. Schengenský priestor je naša sloboda, aj naša prosperita. Chráňme si ho.  A nebojme sa oceniť prácu tam, kde si to ocenenie žiada. V čase keď sledujeme ako mnohé európske vlády zažívajú veľké problémy s prípravou programov pomoci, povedzme si, že táto situácia je nová a potrebujeme aj trochu veľkorysosti voči Európe a európskym riešeniam. Je v našom záujme, aby sme túto bezprecedentnú koronakrízu vyriešili čo najlepšie, a preto naozaj veľká vďaka a tak trochu aj obdiv patrí aj inštitúciám Európskej únie, za rýchlosť s akou navrhli funkčné programy pomoci a podpory. Tak isto potrebujeme spoluprácu v oblasti zdravia, vedy a výskumu, európsku zdravotnú úniu, áno, ktorá nám všetkým pomôže lepšie reagovať na krízy v oblasti verejného zdravia. Je to  potrebná a správna cesta. Cesta, ktorá môže zachraňovať životy.   Dámy a páni, krízu zvládneme len poctivými politickými odpoveďami a poctivou komunikáciou. Hospodárske a spoločenské dôsledky vírusu prekonáme o to lepšie, o čo viac budeme dbať na fakty, overené poznatky a riešenia, ktoré ponúkajú nádej a plán na lepšie podmienky po pandémii. O toto nám musí ísť v Bruseli i naprieč Európou zvlášť v najbližších mesiacoch.
Pani predsedajúca, šírenie hoaxov počas koronakrízy malo reálne dôsledky na zdravie a životy ľudí v celej Európe. Mnohí uverili klamstvám na sociálnych sieťach, že Covid-19 je obyčajná chrípka. Mnohí z nich, bohužiaľ, aj zomreli. Koronakríza ukázala, akí sme slabí v boji proti klamstvám a dezinformáciám, ako aj v boji proti nenávisti, extrémizmu, agresii, osočovaniu a útokom. Pred pár týždňami sme boli svedkami, ako americký exprezident zmobilizoval fanatikov práve prostredníctvom sociálnych médií. Je dobré, že napokon mu zablokovali účet. Napriek tomu, že s tým viacerí súhlasíme, nemôžeme nechať takéto rozhodnutia v rukách majiteľov médií, ktorých hlavným cieľom je zarobiť. Priznajme si, že obsahy sociálnych médií sa nám absolútne vymkli spod kontroly. Aj keď sa to nepočúva dobre, som presvedčený, že klamstvá a hoaxy o Covide-19 spôsobili smrť mnohým ľuďom v Európe. V žiadnom prípade nie som za reguláciu slobody sociálnych médií. Musíme však zabrániť šíreniu klamstiev, nenávisti, extrémizmu a dezinformácií.
Vážená pani predsedajúca, v januári to bolo desať rokov , odkedy je Dohovor o právach osôb so zdravotným postihnutím pre Európsku úniu záväzný, no napriek tomu vidíme, že iba zlomok osôb so zdravotným postihnutím je zamestnaných na plný pracovný úväzok. Nezamestnanosť osôb so zdravotným postihnutím je takmer dvojnásobná a najhoršie sú na tom mladí ľudia. Prebiehajúca pandémia nám ukázala dôsledky nedostatkov pri umožňovaní práce z domova pre tieto osoby. Desať rokov po vstupe dohovoru do platnosti tak môžeme skonštatovať, že cieľ prístupnosti trhu práce sme zatiaľ ani zďaleka nedosiahli, či už za to môže pretrvávajúca diskriminácia, nedostatok povedomia u zamestnávateľov, alebo bariéry prostredia, je načase s tým niečo urobiť. V prvom rade si musíme uvedomiť, že pokiaľ nebudeme pracovať na odstraňovaní fyzických bariér prostredia, nič sa nezmení. Častokrát sa totiž zamestnanec nedokáže do práce ani dostať a pracovať kvôli tomu, že pracovisko nemá potrebné úpravy. Mnoho ľudí stále žije v inštitúciách, kde o zamestnávaní nemôže byť ani reči, a mnoho členských štátov sa uspokojí so zamestnávaním v chránených dielňach. V nich však pracujúci často nemajú postavenie a ochranu riadnych zamestnancov a pracujú tam dlhodobo napriek pôvodnému účelu takýchto dielní. Apelujem preto na dokončenie deinštitualizácie a debarializácie. Pandémia nám ukázala, že mnoho vecí dokáže fungovať vďaka digitálnym nástrojom. Investujme preto do výskumu a technológií a nových asistenčných riešení, zapojme umelú inteligenciu, ktorá má obrovský potenciál pokiaľ dizajnovaná na eticky na základe kvalitných dát, a pomôžeme osobám so zdravotným postihnutím, aby konečne mohli naplno využiť svoj potenciál.
Vážená pani predsedajúca, tvrdíte, že Európa musí posilniť záchranné operácie na mori, lebo imigrantom sa stala tragédia. Ale to, že nelegálna imigrácia spôsobuje tragédiu v celej Európe, to už vidieť nechcete, páni komisári.  Ja vám poviem, čo Európa skutočne potrebuje. Potrebuje poslať policajtov a vojakov na hranice tak, aby už žiadni nelegálni imigranti do Európy neprichádzali. Pretože kto to kedy videl, aby mohol hranice štátu prekročiť nelegálne ktokoľvek? Kto z vás spáva doma s dverami otvorenými dokorán na ulicu? Nikto. Tak prečo by tak mali fungovať hranice štátov? Okamžite treba rozbiť prevádzačské gangy mafie a mimovládnych organizácií, ktoré robia imigrantom taxislužbu do Európy, pretože inak skončíme čoskoro všetci v plameňoch ako francúzske mestá nedávno, a to my nikdy nedopustíme.
Povedzte mi, kto v strednej Európe ešte nepoužil Sorosa ako ani-európskoúnijnú konšpiráciu, nech zdvihne ruku. Maďarský premiér Orbán alebo slovenský expremiér Fico, ako aj ďalší politici v samotnom strede Európskej únie vytvárajú takú nepriateľskú klímu voči novinárom ako krajiny tretieho sveta a pritom sami často šíria hoaxy. Podľa štúdií získavajú dezinformačné weby v Európskej únii každoročne viac ako sedemdesiat miliónov eur z reklám. Verí im čoraz viac ľudí, pretože členské štáty robia veľmi málo pre zlepšenie mediálnej gramotnosti. Často kritizujeme situáciu v Bielorusku, v Turecku a v Hongkongu a pritom my sami máme veľký problém s ochranou investigatívnych novinárov. Dôkazom sú vraždy slovenského Jána Kuciaka ale aj Daphne Galiziovej. Napriek prínosu novinárov pre spoločnosť zlyhávame v ich účinnej ochrane, čelia častokrát fyzickým vyhrážkam a nenávistným prejavom a sú to predovšetkým ženy, novinárky, ktoré sú často vulgárne urážané ctihodnými politikmi. Potrebujeme účinne ochrániť novinárov. Európska komisia by mala jednoznačne doplniť do monitorovacej správy o právnom štáte aj slobodu médií a ochranu novinárov.
Pán predsedajúci, náš spoločný európsky trh je jednou z našich najväčších vymožeností, pretože prispieva k miliónom pracovných miest a hospodárskemu rastu, ale aj pandémia nám ukázala, že ho musíme reformovať, aby bol odolnejší. Musíme ho dokončiť najmä v oblasti služieb a musíme vybudovať spoločný digitálny trh, pretože práve pandémia ukázala význam digitalizácie. Tá preniká do každej oblasti nášho života. V Európe potrebujeme vytvoriť také podmienky, aby sme udržali zdravé podnikateľské prostredie a zároveň chránili spotrebiteľov pred novými ohrozeniami. Pre budúci úspech zohrá určite kľúčovú úlohu podpora rozvoja inovácií a výskumu aj prostredníctvom fondu obnovy či programu Horizont. Inovatívne malé a stredné podniky musia mať dostatočný prístup k voľnému kapitálu a nesmieme ich zaťažovať ďalšou byrokraciou. Potrebujeme posilniť ochranu duševného vlastníctva a patentov voči nekalým praktikám. Na druhej strane potrebujeme mať na mysli práva a ochranu spotrebiteľov. Práve spotrebiteľská ochrana je našou ďalšou významnou výsadou a v tomto ohľade aj vítam nový program pre spotrebiteľov zo strany Európskej komisie. Práve spotrebitelia musia byť hybnou silou transformácie na digitálne udržateľné prostredie. Využitie umelej inteligencie má veľké možnosti aj v spotrebiteľskej ochrane, napríklad aj v stále aktuálnej téme dvojakej kvality výrobkov. Každé takéto využitie musí byť orientované na človeka a zlepšenie života. Chcem poďakovať aj kolegyni Deirdre Clune za veľmi dobrú správu.
Vážená pani predsedajúca, prechod od využívania fosílnych palív na nízkouhlíkové technológie zvyšuje dopyt po ťažbe netradičných surovín. Odporcovia ťažby týchto surovín argumentujú, že sa ňou ničia životné podmienky, najmä miestnej komunity. To isté však platí aj pri ťažbe fosílnych palív. Negatívne dôsledky ťažby treba riešiť aj v jednom, aj v druhom prípade. Zásadne rozdielne sú však oba prípady v objeme emisií skleníkových plynov.  Nemusíme vždy zlé riešenie nahradiť dokonalým. Stačí nájsť len riešenia, ktoré budú lepšie než dnešný stav. Jedným z nich by mohlo byť zlepšenie nastavenia systému tak, aby miestna komunita mala väčší podiel na príjmoch z poplatkov za vyťaženú surovinu.
Vážený pán predsedajúci, táto kríza je výsledkom našej závislosti na fosílnych palivách, predovšetkým na plyne, a trápi ľudí po celej Európe, aj firmy. Závislosti, ktorá ničí klímu, a závislosti, ktorá dala všetky zbrane do ruky i najväčšiemu dealerovi, Putinovi. Závislosti sa však najlepšie zbavíme spoločne, a preto mi chýba silnejšia iniciatíva od Komisie, silnejšie kroky od Komisie, ktoré pomôžu, ako pomôcť obyvateľom a firmám, tak lepšie rozvíjať zelenú energiu a energetickú efektívnosť.  Daň z nadmerných ziskov nemôže byť len na národnej úrovni, pretože obchody s energiami sa dejú na celoeurópskej úrovni. Obchodníci nakupujú v jednej krajine elektrinu na budúci rok a predávajú v inej. Nákupy, ktoré boli pod 100 eurami, sa zrazu musia kompenzovať za vyše 300. Potrebujeme európske riešenie a ja ho očakávam ako od Komisie, tak od Rady v nasledujúcich dňoch.
Pán predsedajúci, vítam, že kolegovia dnes tak veľkou väčšinou prijali správu o Európskom akte o slobode médií. Tento akt prináša mnohé ustanovenia, ktoré pomôžu novinárom a celkovo pluralite a nezávislosti médií. Ak zároveň zabezpečí aj transparentnosť z vlastníctva a dostatok informácií pre užívateľov. Toto je mimoriadne dôležité najmä v situácii, kedy sa množia útoky na nezávislé médiá, šíria sa rôzne dezinformácie a mnohí novinári, ktorí si riadne vykonávajú svoju investigatívnu prácu, sa ocitajú v nebezpečenstve. Na Slovensku to vyústilo až do vraždy novinára Jána Kuciaka a jeho snúbenice Martiny Kušnírovej. Médiá sú pilierom demokracie. Našou povinnosťou je preto vytvoriť novinárom prostredie, v ktorom budú môcť prinášať vyvážené a objektívne informácie, kde budú chránení ako novinárske zdroje. Aj absolútnou samozrejmosťou musí byť bezpečie nielen pre nich, ale aj pre ich rodiny.
Vážená pani predsedajúca, klimatický zákon, ktorý vítam a za ktorý budem dnes hlasovať, predstavuje rámec našich klimatických ambícií. Dohodli sme sa na redukcii emisií o 55 % a ja som rád, že ide o métu zásadne vyššiu, ako bola požadovaná pre EÚ ešte pred dvoma rokmi. Som rád, že naša ambícia inšpiruje svet, no byť ambiciózny nestačí, ambície treba naplniť.  Klimatická zmena je extrémne reálna. Už poznáme citlivé regióny, ktoré klimatická zmena zásadne destabilizuje: Sahel, Sýria, Stredomorie, Arktída. Miesta, ktoré sa nás bytostne dotýkajú. Uhlíkovú neutralitu musíme dosiahnuť, klímu musíme stabilizovať. Nejde o nič menej ako o prežitie a prosperitu našich detí a ďalších generácií. Bude to vyžadovať plné nasadenie a koherentnosť všetkých zúčastnených. Nemôžeme dnes hlasovať za tento zákon a pozajtra hlasovať za pokračovanie subvencií do fosílnych palív. Musíme zabezpečiť efektívny prechod na obnoviteľné zdroje. Potrebujeme optimalizovať spotrebu,  musíme kriticky prehodnotiť a zmeniť naše využívanie pôdy, mokradí a lesov. Som optimista, verím, že adresné kroky prinesú reálnu zmenu a náš spoločný cieľ nielenže dosiahneme, ale v roku 2030 prekonáme. Ak naša ekonomika, priemysel, hospodárstvo a celá spoločnosť akceptuje kritickú potrebu stabilného životného prostredia, posunieme sa vpred a nájdeme spôsob, ako fungovať kompatibilne s planétou, v Európe aj globálne. S plnou vážnosťou to považujem za kritický predpoklad nášho prežitia a najdôležitejší historický míľnik ľudstva.
Vážená pani predsedajúca, zachráňme včely a farmárov. Veľmi jasná výzva v rámci ďalšej úspešnej občianskej iniciatívy zameranej na životné prostredia.  Skutočne ide aj o záchranu farmárov. Postupy, ktoré stále masovo podporujeme, likvidujú včely, oberajú krajinu o život a ohrozujú samotnú podstatu poľnohospodárstva. Bavme sa o tom, koľko akých pesticídov treba vyradiť, no nerozporujme, že ich obmedzenie je nutné. Rokujme o tom, koľko a akej pôdy zregenerujeme, no netvárme sa, že toto opatrenie nie je kriticky dôležité pre záchranu opeľovačov. Hľadajme spôsoby, ako vzdelávať farmárov a pomôcť im pri prechode na ekologické poľnohospodárstvo, no nepredstierajme, že súčasný systém je pre nich výhodný.  Čaká nás jarný víkend. Kvitnú snežienky, vŕby, budú na nich včely, určite nielen včela medonosná. Zastavte sa pri nich. Vychutnajte si tento jarný fenomén a rozmýšľajte, prečo a kde sa deje. Verím, že pochopíte, že tam, kde sa darí včelám, bude sa dariť aj ľuďom. Zachráňme včely a farmárov. Dá sa to.
Vážená pani predsedajúca, chcem sa spýtať, či túto európsku smernicu na znižovanie emisií videl vôbec nejaký technik alebo ju píšu len mimovládni aktivisti a úradníci, pretože ten tlak na nezmyselné znižovanie emisií pod hranicu fyzikálne možných možností by odsúdil každý technicky vzdelaný človek. Ja len pripomínam, že Európska únia produkuje len 8 % celosvetových emisií CO2, pričom v týchto 8 % len 13 % pochádza z automobilového priemyslu. To znamená, že ak nezačne emisie znižovať celý svet, priatelia, tak Európa to jednoducho nezachráni. Hovoríte, že od 2035 by mal byť zakázaný predaj áut so spaľovacím motorom v Európe a že ľudia si majú povinne kupovať len elektromobily. Ale ja sa pýtam, odkiaľ tí ľudia zoberú peniaze na tie drahé elektromobily? Koľko bude stáť elektrina, keď už teraz jej je nedostatok? Hovoríte, že treba znížiť závislosť od ropy. Dobre, ale vzniká nám tu závislosť od lítia, ktoré je potrebné na výrobu batérií pre elektromobily. A už teraz ázijské spoločnosti hovoria, že ak Európa chce lítium, tak nám ho nepredajú a namiesto toho nám predajú celé hotové elektromobily. Čo by znamenalo zánik automobilového priemyslu v Európe. Ja som za prechod na elektromobilitu, ale musí byť prirodzený, premyslený a hlavne ekonomicky výhodný aj pre samotných ľudí.
Ďalším bodom programu je správa, ktorú predkladá pán René Repasi: Politika hospodárskej súťaže – výročná správa za rok 2022 (
Vážená pani predsedajúca, kam až musí Orbán zájsť, aby sme vytriezveli z politiky ústupkov? Pred niečo vyše rokom tento Parlament jasne povedal, že právny štát v Maďarsku viac neexistuje a krajina sa stala volebnou autokraciou. Preto sa dnes pýtam, aké kroky podnikla Komisia a Rada za uplynulý rok, čo ste spravili pre to, aby sa zhubná orbánokracia nepreliala do ďalších krajín EÚ.  Viete, aký je výsledok vašej nečinnosti? Napríklad dnes v slovenskom parlamente dostal dôveru nová vláda pomsty ďalšieho autokrata v Európe, Roberta Fica. Orbánovho kamaráta, ktorému k moci dopomohla ruská propaganda a pomýlení dezinformátori. Od prvého dňa začal hon na policajtov stíhajúcich korupciu, členov Súdnej rady vyhadzuje zaradom a voči novinárom štve verejnosť presne tak, ako to robil pred vraždou Jána Kuciaka a Martiny Kušnírovej. Kolegovia a kolegyne, do volieb, do eurovolieb zostáva presne pol roka. Preto poviem priamo, ak nezastavíme rozmach autokracií v Európskej únii jasným vymáhaním európskych pravidiel, tak zodpovednosť za to ponesiete nielen vy, ale my všetci. A tento trend sa, žiaľ, už nasledujúcim generáciám demokratov nemusí podariť zastaviť.
Z môjho pohľadu sú dôležité tri oblasti. Po prvé, je to úroveň infraštruktúry. Musíme viac investovať do digitálnej infraštruktúry. Musíme motivovať súkromných investorov, aby investovali do digitálnej infraštruktúry, a od toho súvisí aj naša legislatívna práca, aby sme motivovali čo najviac pre lepšie investície, pre lepšiu dostupnosť internetu. Preto, aby pre občanov a firmy bol internet dostupnejší a cenovo prístupnejší.  Po druhé, je to legislatívna úroveň. V tomto Parlamente sme prijali mnohé zákony a je dobré, že nastavujeme celosvetové štandardy digitálnej legislatíve. No a po tretie, je to úroveň zručností. Musíme viac a viac investovať do digitálnych zručností aj z európskych peňazí. Dôležitou témou sú takisto malé podniky, ktoré zamestnávajú najviac pracovníkov, a ich úroveň digitalizácie takisto bude determinovať náš úspech.  Verím, že tie ambiciózne ciele, aby do roku 2030 sme mali všetky dokumenty online v styku s verejnou správou, v styku s verejnými inštitúciami, aby všetky zdravotné záznamy boli online, sú splniteľné, a verím, že úrovňou digitalizácie posunieme aj životnú úroveň občanov.
Vážená pani predsedajúca, existuje priama úmera medzi slobodnou spoločnosťou a schopnosťou novinárov slobodne robiť svoju prácu. Práca novinárov je dôležitá, lebo ju robia pre ľudí, nie pre politikov. Novinári sú organickou súčasťou mocenskej rovnováhy a v krajine a podpora poctivej novinárskej práce je zvlášť dôležitá v týchto náročných pandemických časoch. V období rastúcich hoaxov a dezinformácií musíme podporovať nezávislých novinárov aj spoločne v Európe. Ostatné roky sme boli svedkami viacerých trestných činov proti novinárom, dokonca tých najohavnejších, ako je vražda novinára. V Únii sme zažili obrovské šoky pri vražde Jána Kuciaka či Daphne Caruanaovej Galiziovej. Je mimoriadne dôležité, to čo sa stane v takýchto tragických momentoch, a ako demokratické a slobodné spoločnosti zareagujú, aké sú nároky na štátne inštitúcie. Ako vidíme v prípade vraždy Jána Kuciaka, je naozaj dôležité v prípade zločinov vyšetriť nielen ich vykonávateľov, ale aj objednávateľov a prepojenie na štátnu moc. Práca novinárom je mnohom zrkadlom politických režimov, v ktorých títo novinári pracujú. Novinári nevykonávajú svoju prácu v duchoprázdne, slobodné musia byť celé médiá.  Preto je dôležité, aby sa vyšetrili všetky zločiny proti novinárom od najvážnejších, ako sú vraždy, až po viac banálne, ako je vydieranie alebo zastrašovanie. To požadujeme aj od krajín, ktoré sú na európskej ceste a ktoré vstupujú alebo rokujú o vstupe do Európskej únie. Čím jasnejšie ukážeme v rámci Európskej únie, že trestáme zločiny proti novinárom, tým jasnejší signál vyšleme aj našim partnerom v európskom susedstve a na západnom Balkáne, že novinári potrebujú ochranu a spravodlivosť pri výkone svojho povolania.
Vážená pani predsedajúca, žiaľ, máme to tu zas. Do plánov pre rozvoj vidieka sa dostala zmienka o potrebe zníženia ochrany vlka. Vraj máme byť konzistentní s predchádzajúcim pomerne nešťastným stanoviskom Parlamentu. Na stálom výbore pre Bernský dohovor 2. decembra 2022 všetkých 27 členských štátov jednohlasne odmietlo požiadavku Švajčiarska na zníženie ochrany vlka, čím jasne deklarovali potrebu jeho ďalšej prísnej ochrany v európskom priestore. Ak teda máme byť konzistentní, začnime tým, že budeme v zhode s pozíciou našich vlastných krajín. Démonizovanie vlka a žiadanie nesystémových a zjavne nefunkčných krokov jeho lovu vidieku nepomôže. Príroda nie je nepriateľom vidieka, naopak, je jeho spojencom v boji proti klimatickej zmene a poklese druhového bohatstva. Začnime preto s ňou, prosím, spolupracovať. Je zároveň nástrojom s najväčším potenciálom pre rozvoj slabo rozvinutých a upadajúcich vidieckych oblastí.